《海口八字山炮台》
清代·吴兴祚

并马登临际，重云黯未开。班师存旧垒，遗策问荒台。

蜃气因风散，涛声挟雨来。筹边劳指顾，端藉出群才。

作者简介：（1632—1697）浙江山阴人，入汉军正红旗籍，字伯成，号留村。贡生。授萍乡知县。康熙间，自无锡知县擢福建按察使，又擢巡抚，与总督姚启圣等发兵拒台湾郑氏兵。官至两广总督，因故降为副都统，旋再遭贬谪，后复原秩。生平喜与文士交游，诗亦清雅。有《留村诗钞》、《宋元诗声律选》、《粤东舆图》等。